15.11.2022
ET
Euroopa Liidu Teataja
C 434/61 Neljapäev, 7. aprill 2022
J. arvestades, et akadeemiliste uuringute (3) kohaselt mõjutaks Venemaa fossiilkütuste impordi keelustamine ELi majanduskasvu ja vähendaks ELi SKPd hinnanguliselt vähem kui 3 %, samas kui Venemaa majandusele teeks see sama aja jooksul rohkem kahju ja vähendaks Venemaa SPKd potentsiaalselt kuni 30 %, aidates Venemaa agressiooni peatada;
K. arvestades, et president Roberta Metsola esines 1. aprillil 2022 Euroopa Parlamendi nimel Ülemraadas ning kohtus Ukraina presidendi ja peaministri ning fraktsioonide juhtidega;
1. mõistab kõige karmimalt hukka Venemaa Föderatsiooni agressioonisõja Ukraina vastu ja Valgevene osalemise selles sõjas ning nõuab, et Venemaa lõpetaks viivitamata igasuguse sõjalise tegevuse Ukrainas ning viiks tingimusteta välja kõik väed ja sõjavarustuse kogu Ukraina rahvusvaheliselt tunnustatud territooriumilt; ühineb leinas Ukraina rahvaga, kellele on saanud osaks südantlõhestavad kaotused ja kannatused;
2. rõhutab, et relvastatud kallaletung ja sissetung kujutavad endast rahvusvahelise õiguse ja eelkõige Genfi konventsioonide ja nende lisaprotokollide ning ÜRO põhikirja ränka rikkumist, ning kutsub Venemaa Föderatsiooni üles taas täitma ÜRO Julgeolekunõukogu alalise liikme kohustusi rahu ja julgeoleku säilitamisel ning täitma Helsingi lõppaktist, Pariisi uue Euroopa hartast ja Budapesti julgeolekutagatiste memorandumist tulenevaid kohustusi; peab Venemaa sissetungi Ukrainasse rünnakuks mitte ainult suveräänse riigi vastu, vaid ka Euroopa koostöö ja julgeoleku põhimõtete ja mehhanismi ning ÜRO põhikirjas määratletud reeglitel põhineva rahvusvahelise korra vastu;
3. väljendab suurt meelepaha ja nördimust teatatud hirmutegude üle, sealhulgas tsiviilisikute vägistamine ja hukkamine, sundümberasustamine, tsiviiltaristu – näiteks haiglate, meditsiinirajatiste, koolide, varjupaikade ja kiirabiautode – rüüstamine ja sihikule võtmine ning konfliktipiirkondadest põgeneda püüdvate tsiviilelanike pihta tulistamine eelnevalt kokkulepitud humanitaarkoridorides, mida Venemaa relvajõud on toime pannud mitmes okupeeritud Ukraina linnas, näiteks Butšas; nõuab, et sõjakuritegude ja muude raskete õigusrikkumiste toimepanijatel ning pädevatel valitsusametnikel ja sõjaväejuhtidel tuleb oma tegude eest vastutada; tuletab meelde, et sõjakuritegude ja genotsiidi korral on rahvusvaheline üldsus kohustatud tegutsema ja kasutama kõiki tema käsutuses olevaid vahendeid; toetab täielikult Rahvusvahelise Kriminaalkohtu prokuröri poolt sõjakuritegude ja inimsusevastaste kuritegude suhtes algatatud uurimist ning ÜRO inimõiguste ülemvoliniku büroo uurimiskomisjoni tööd; nõuab, et ELi institutsioonid teeksid rahvusvahelistes institutsioonides ja menetlustes ning Rahvusvahelises Kriminaalkohtus ja muudes asjakohastes rahvusvahelistes kohtutes või tribunalides kõik, mis võimalik, et Vladimir Putin ja Aljaksandr Lukašenka võetaks nende tegude kui sõjakuritegude ja inimsusevastaste kuritegude eest vastutusele, ning osaleksid aktiivselt nende uurimises; nõuab, et Ukrainas toime pandud kuritegude uurimiseks loodaks ÜRO erikohus; on seisukohal, et Ukrainas toime pandud sõjakuritegude rahvusvahelise uurimise hõlbustamiseks oleks asjakohane kasutada rahvusvahelist, erapooletut ja sõltumatut mehhanismi; kutsub liikmesriike ja ELi üles tugevdama oma suutlikkust tulemuslikult võidelda sõjakuritegusid toime pannud või neis osalenud isikute karistamatuse vastu;
4. kordab, et relvade tarnimine peab jätkuma ja seda tuleb tõhustada, et Ukraina saaks end tulemuslikult kaitsta; kordab oma toetust kogu Ukraina relvajõududele antavale kaitseabile, mida liikmesriigid pakuvad individuaalselt ja ühiselt Euroopa rahutagamisrahastu kaudu; väljendab heameelt otsuse üle suurendada Ukrainale Euroopa rahutagamisrahastu kaudu antavat abi veel 500 miljoni euro võrra ja nõuab ka konkreetsete panuste suurendamist, et kiiresti tugevdada Ukraina kaitsevõimet, nii kahepoolselt kui ka Euroopa rahutagamisrahastu raames;
5. nõuab turvaliste läbipääsude ja humanitaarkoridoride loomist tsiviilelanike evakueerimiseks pommirünnakute eest ning ELi humanitaarabivõrgustike tugevdamist Ukrainas (sellistes valdkondades nagu kütus, toit, ravimid, joogiveega varustamine, energiageneraatorid ja mobiilsed linnakud); soovitab komisjonil võtta Ukraina jaoks kasutusele vastastikuse abi kavad, et suurendada abi tulemuslikkust; nõuab erilise tähelepanu pööramist lastele, sh nii saatjateta alaealistele kui ka koos pereliikmetega põgenenud lastele, ning nõuab, et iga varjupaika otsivat last koheldaks eelkõige lapsena ning et tagataks kõigi Ukrainast põgenevate isikute kaitse, olenemata nende sotsiaalsest või etnilisest taustast, soost, seksuaalsest
(3)
Sh uuringud allikatest nagu Bachmann jt, Euroopa Keskpank, Deutsche Bank Research, Oxford Economics, Goldman Sachs jne, mille on kokkuvõtlikult esitanud Saksamaa majandusekspertide nõukogu (Sachverständigenrat zur Begutachtung der gesamtwirtschaftlichen Entwicklung) oma 2022. aasta märtsi aruandes „Auswirkungen eines möglichen Wegfalls Russischer Rohstofflieferungen auf Energiesicherheit und Wirtschaftsleistung: Auszug aus der aktualisierten Konjunkturprognose 2022 und 2023“ (Venemaa toorainevarude tarne võimaliku ärajäämise mõju energiajulgeolekule ja majandustulemustele.
Väljavõte 2022. ja 2023. aasta uuendatud majandusprognoosist).